b'\n_START_ARTICLE_\nArbatinuko byla\n_START_PARAGRAPH_\nArbatinuko byla (angl. Teapot Dome Scandal) \xe2\x80\x93 nuo 1921 iki 1929 m. JAV truk\xc4\x99s ky\xc5\xa1ininkavimo skandalas, susij\xc4\x99s su Balt\xc5\xb3j\xc5\xb3 R\xc5\xabm\xc5\xb3 administracija prezidento Voreno G. Hardingo valdymo metu. 1929 m. vidaus reikal\xc5\xb3 ministras Albertas Folas tapo pirmuoju prezidento kabineto nariu, nubaustu laisv\xc4\x97s at\xc4\x97mimu u\xc5\xbe ky\xc5\xa1i\xc5\xb3 \xc4\x97mim\xc4\x85.\n_START_SECTION_\nArbatinuko bylos istorija\n_START_PARAGRAPH_\n1921 m. prezidento Hardingo \xc4\xafsakymu naftos rezerv\xc5\xb3 Arbatinuko skliaute Vajominge ir Elk Hills Kalifornijoje kontrol\xc4\x97 buvo atimta i\xc5\xa1 karinio j\xc5\xabr\xc5\xb3 laivyno ir patik\xc4\x97ta vidaus reikal\xc5\xb3 ministerijai. 1922 m. Albertas B. Folas, JAV vidaus reikal\xc5\xb3 ministras, be var\xc5\xbeytyni\xc5\xb3 i\xc5\xa1nuomavo Arbatinuko skliaut\xc4\x85 verslininkui Hariui F. Sinklerui, o Elk Hills Edvardui L. Doheniui. \xc5\xa0ie sandoriai (1922-23 m.) buvo tiriami Senato, kuriam vadovavo senatorius Tomas J. Vol\xc5\xa1as._NEWLINE_Buvo i\xc5\xa1ai\xc5\xa1kinta, kad 1921 m. E. L. Dohenis paskolino A. B. Folui $100,000, o po A. B. Folo atsistatydinimo i\xc5\xa1 vidaus reikal\xc5\xb3 ministro pareig\xc5\xb3 1923 m. kov\xc4\x85 Sinkleras jam taip pat paskolino didel\xc4\x99 sum\xc4\x85 pinig\xc5\xb3. A. B. Folas buvo patrauktas baud\xc5\xbeiamojon atsakomyb\xc4\x97n. Jis buvo apkaltintas d\xc4\x97l s\xc4\x85mokslo bei ky\xc5\xa1i\xc5\xb3 \xc4\x97mimo. A. B. Folas tur\xc4\x97jo metus kal\xc4\x97ti ir sumok\xc4\x97ti $100,000 pinigin\xc4\x99 baud\xc4\x85. Dohenis ir Sinkleras buvo i\xc5\xa1teisinti, nors v\xc4\x97liau Sinkleras buvo nuteistas laisv\xc4\x97s at\xc4\x97mimu d\xc4\x97l Senato negerbimo ir prisiekusi\xc5\xb3j\xc5\xb3 persekiojimo. Auk\xc5\xa1\xc4\x8diausiojo Teismo nutarimu 1927 m. naftos telkiniai buvo sugr\xc4\x85\xc5\xbeinti JAV Vyriausybei.\n_START_SECTION_\nNelegal\xc5\xabs sandoriai\n_START_PARAGRAPH_\n1922 m. naftos telkiniai priklaus\xc4\x97 Edvinui C. Denbiui - karinio j\xc5\xabr\xc5\xb3 laivyno sekretoriui, ta\xc4\x8diau netrukus jie buvo perleisti vidaus reikal\xc5\xb3 ministerijai. Tada vidaus reikal\xc5\xb3 ministras A. B. Folas be joki\xc5\xb3 var\xc5\xbeytyni\xc5\xb3 perdav\xc4\x97 visas teises \xc4\xaf telkinius verslininkui Hariui F. Sinklerui, kuriam priklaus\xc4\x97 Sinclair Oil korporacija, v\xc4\x97liau pasivadinusi Mammoth Oil._NEWLINE_Prie\xc5\xa1ingai nei dauguma mano, toks teisi\xc5\xb3 atidavimas buvo legalus pagal Nauding\xc5\xb3j\xc5\xb3 i\xc5\xa1kasen\xc5\xb3 nuomos akt\xc4\x85 1920 m. Tuo pa\xc4\x8diu metu, Folas taip pat atidav\xc4\x97 naftos telkinius Elk Hills Kalifornijoje Edvardui L. Doheniui, Pan American Petroleum vadovui, mainais u\xc5\xbe asmenin\xc4\x99 finansin\xc4\x99 param\xc4\x85. U\xc5\xbe telkini\xc5\xb3 atidavim\xc4\x85 stambiems naftos magnatams, Folas gavo dovan\xc5\xb3 u\xc5\xbe ma\xc5\xbedaug $404,000 (tai b\xc5\xabt\xc5\xb3 $4 mln. 2000 m.). Nelegalus veiksmas buvo pinig\xc5\xb3 pa\xc4\x97mimas, o ne pats naftos telkini\xc5\xb3 atidavimas. Folas sl\xc4\x97p\xc4\x97 savo veiksmus, ta\xc4\x8diau d\xc4\x97l staigaus jo gyvenimo lygio pager\xc4\x97jimo buvo \xc4\xaftarin\xc4\x97jamas suk\xc4\x8diavimu._NEWLINE_1922 m. baland\xc5\xbeio 14 d. The Wall Street Journal paskelb\xc4\x97 apie slapt\xc4\x85 susitikim\xc4\x85, kuriame Folas be konkurso atidav\xc4\x97 naftos telkinius priva\xc4\x8diai naftos kampanijai. Folas tikino, kad jo veiksmai legal\xc5\xabs, ta\xc4\x8diau sekan\xc4\x8di\xc4\x85 dien\xc4\x85 demokratas Vajomingo senatorius D\xc5\xbeonas B. Kendrikas pri\xc4\x97m\xc4\x97 nutarim\xc4\x85, kuris dav\xc4\x97 prad\xc5\xbei\xc4\x85 vienam i\xc5\xa1 did\xc5\xbeiausi\xc5\xb3 tyrim\xc5\xb3 Senato istorijoje. Respublikonas, Viskonsino senatorius Robertas M. La Foletis sureng\xc4\x97 Senato Komiteto susirinkim\xc4\x85 i\xc5\xa1tirti \xc5\xa1\xc4\xaf reikal\xc4\x85. I\xc5\xa1 prad\xc5\xbei\xc5\xb3, La Foletis tik\xc4\x97jo Folo nekaltumu, ta\xc4\x8diau jo \xc4\xaftarimai padid\xc4\x97jo po to, kai rado apipl\xc4\x97\xc5\xa1t\xc4\x85 savo kabinet\xc4\x85. Netrukus istorija buvo pamir\xc5\xa1ta vie\xc5\xa1umoje, ta\xc4\x8diau Senatas toliau t\xc4\x99s\xc4\x97 tyrim\xc4\x85._NEWLINE_Albertas Folas buvo pripa\xc5\xbeintas kaltu u\xc5\xbe ky\xc5\xa1ininkavim\xc4\x85 1929 m.,nubaustas laisv\xc4\x97s at\xc4\x97mimu vieneriems metams ir pinigine $100,000 bauda. A. B. Folas buvo pirmasis prezidento kabineto narys, kuris pateko \xc4\xaf kal\xc4\x97jim\xc4\x85 d\xc4\x97l savo veiksm\xc5\xb3 pareigose.'